Loko mikarhi yi dzwihele …

A wu wexe

Ku na mikarhi leyi hinkwaswo swi langutekaka swi nga fambi kahle evuton’wini bya wena. Ku nga va ku ri swin’wana na swin’wana ku sukela eka ku loveriwa hi murhandziwa, ku fa ka vukati, vunghana lebyi feke ku ya eka ku lahlekeriwa hi ntirho wa wena. Ku lahlekeriwa kumbe nyumisiwa koloko ku nga ku siya u titwa u tsanile, u nga koti ku tipfuna no hlundzuka u tlhela u hlunama hikwalaho ko ehleketa leswaku u deleriwile.

Xikwembu xa ku hlayisa

Xi horisa lava vavisekaka timbilu,

xi bohelela timbanga ta vona.

PISALEMA 147:3

Ú fana ni murisi loyi a byiselaka ntlhambi wa yena emadyelweni;

ú ta hlengeleta swinyimpfana, a swi tlakula,

vamana wa swona, ú ta va byisa khwatsi.

ESAYA 40:11

“Xi ta sula mihloti hinkwayo emahlweni ya vona, ni rifu a ri nga ha vi kona; hambi ya ri mahlomulo kumbe ku rila kumbe ku vaviseka a swi nga ha vi kona, hikuva leswo sungula swi hundzile.”

Kutani loyi a tshameke exiluvelweni a ku: “Vonani, ndzi endla swilo hinkwaswo swi va leswintshwa.”

NHLAVUTELO 21:4-5a

Ku rhula exikarhi ka bubutsa

Emikarhini yo karhata mitlhaveko ya hina ya hi xanisa. Hi tikuma hi tshikelelekile miehleketo hi ri karhi hi lumbeta Xikwembu ku va xi nga hi endlelangi leswi a hi swi languterile. Kasi Xona xi hi tshembisa vukona bya xona hi mikarhi hinkwayo no hi rhurisa madzolonga endzeni ka hina:

Hikuva Xikwembu xi te: “Ndzi nga ka ndzi nga ku tshiki, kumbe ku ku cukumeta, ni siku ni rin’we.” Hikokwalaho hi nga vula hi tiyile, hi ku:

“Hosi i mupfuni wa mina, a ndzi nga chavi nchumu;

munhu a nga ndzi endla yini xana?”

VAHEVERU 13:5b-6

“Ndzi mi byerile swilo leswi leswaku mi va ni ku rhula eka mina. La misaveni, mi ta va ni mahlomulo, kambe tiyani timbilu, ndzi hlurile misava.”

YOHANE 16:33

Ku vona ku vonakala

Loko hi twa ku vava, hi tala ku khomelela eka leswi nga hoxeka kutani hi nga voni ndlela yo tihumesa. Kasi Bibele yi hi khutaza ku langutisa eka tlhelo lero vangama ra swilo no rivala hi leswi hundzeke:

“Wena Yobo, veka miehleketo ya wena eka Xikwembu,

tlakusa mavoko u khongela xona.

Leswo biha leswi nga ka wena, swi cukumete kule,

u nga pfumeleli leswo homboloka swi nghena emutini wa wena.

Loko u endla tano, u ta languta emahlweni u nga soleki,

u ta va u hlayisekile u nga chavi nchumu.

Mahlomulo ya wena a wu nga ha ma tsundzuki,

u ta ma rivala ku fana ni mati lama khulukeke ma hundzela mahlweni.

Kutani vutomi bya wena byi ta vangama kukota dyambu ninhlekanhi,

xinyami xa byona xi ta tlhavela hi vurhonga.”

YOBO 11:13-17

*Tindzimana ta matsalwa ti huma eka Bibele ya Xitsonga ya 1989.

Yi kandziyisiwile no hangalasiwa hi Vandla ra Bibele ra Afrika-Dzonga.

www.biblesociety.co.za

Bibles and audio Bibles are available on the BibleSA-app